****

**ข้อสอบการแข่งขันอ่านเอาเรื่องตามแนวทาง (PISA) วรรณคดี ระดับชั้น ป.๔ – ป.๖**

**โครงการรักษ์ภาษาไทย เนื่องในวันภาษาไทยแห่งชาติ ปี ๒๕๖๐**

**ณ ห้องประชุมสุนทรธรรมธาดา สพป.หนองคาย เขต ๒ เวลาสอบ ๙๐ นาที**

**สอบวันที่ ๑๔ มิถุนายน ๒๕๖๐ เริ่มสอบเวลา ๐๙.๓๐ - ๑๑.๐๐ น. คะแนนเต็ม ๑๐๐ คะแนน**

|  |
| --- |
| **ชื่อ - สกุล.....................................................................ระดับชั้นป. ๔-๖ ครูผู้ฝึกสอน................................................................****โรงเรียน.....................................................................เครือข่ายพัฒนาคุณภาพการศึกษา...........................................................** |

|  |
| --- |
|  **คำชี้แจง ฉบับเฉลย**1. ข้อสอบชุดนี้มีถ้อยความให้อ่าน มีคำถามการอ่านในใจและความเข้าใจการอ่าน ๑๔ ข้อ จำนวน ๑๐ หน้า
2. การตอบคำถามทุกข้อให้ทำในชุดข้อสอบ
3. ให้นักเรียนอ่านคำถามทุกข้ออย่างละเอียดรอบคอบแล้วตอบคำถามให้ดีที่สุดเท่าที่จะทำได้

๓.๑ บางคำถามจะมีคำตอบให้เลือกตอบ ให้นักเรียนเลือกคำตอบที่ถูกต้องที่สุดเพียงคำตอบเดียว โดยเขียนวงกลมล้อมรอบตัวเลือกข้อสอบแต่ละข้อ ๓.๒ บางคำถามจะให้นักเรียนเขียนคำตอบสั้นๆ ในที่ว่างที่เตรียมไว้ในข้อสอบให้นักเรียนเขียนคำตอบ  เป็นตัวหนังสือ ตัวเลขไทย หรือเครื่องหมายตามที่กำหนด ๓.๓ บางคำถามต้องการให้นักเรียนอธิบายคำตอบ หรือบอกเหตุผลประกอบคำตอบโดยกำหนดเงื่อนไข ให้ใช้เนื้อเรื่องสนับสนุนคำตอบ นักเรียนต้องเขียนอธิบาย หรือ เขียนเหตุผลประกอบ ภายใน ถ้อยความที่กำหนดให้ ๓.๔ บางคำถามต้องการให้นักเรียนแสดงความคิดเห็นอย่างอิสระนักเรียนจะได้คะแนนจากการเขียน ตอบที่แสดงถึงความเข้าใจคำถามและลักษณะการคิดนักเรียนจึงควรเขียนคำตอบจากความคิด ของตนเองอย่างสมเหตุผล ( ให้นักเรียนเขียนด้วยลายมือที่อ่านง่าย และชัดเจน ) |

**อ่านถ้อยความจากเรื่องรามเกียรติ์ ตอนศึกไมยราพ ช่วงที่ ๑ – ๑๐ แล้วตอบคำถาม ข้อ ๑-๑๔**

**๑**

 **บัดนั้น มัจฉานุผู้มีอัชฌาสัย**

 **ได้ฟังอัดอั้นตันใจ บังคมไหว้แล้วตอบวาที**

 **ข้อนี้ขัดสนเป็นพ้นคิด พระบิดาจงโปรดเกศี**

 **ด้วยพญาไมยราพอสุรี ได้เลี้ยงลูกนี้จนใหญ่มา**

 **พระคุณดั่งคุณบิตุเรศ ซึ่งบังเกิดเกศเกศา**

 **อันซึ่งจะบอกมรคา ดั่งข้าไม่มีกตัญญู**

 **บิดาลงมาทางไหน ทางนั้นจะไปยังมีอยู่**

 **จงเร่งพินิจพิศดู ก็จะรู้ด้วยปรีชาชาญ**

**ฯ ๘ คำ ฯ**

**๒**

 **บัดนั้น วายุบุตรวุฒิไกรใจหาญ**

 **ฟังมัจฉานุกุมาร ว่าขานหลีกเลี่ยงเป็นคำนัย**

 **ขุนกระบี่ผู้มีกำลังฤทธิ์ นิ่งคิดก็คิดขึ้นได้**

 **จึงหักก้านบุษบงด้วยว่องไว ลอดไปตามไส้ปทุมา**

**ฯ ๔ คำ ฯ เชิด**

**๓**

 **ครั้นถึงซึ่งสระชลธาร ใกล้ทวารนิเวศของยักษา**

 **เห็นหมู่อสุรโยธา ตรวจตรารอบราชธานี**

 **จึ่งหยุดยืนรำพึงคะนึงคิด จะตรงไปต่อฤทธิ์ด้วยยักษี**

 **ไหนจะรู้ข่าวพระจักรี ว่าอยู่ที่แห่งหนตำบลใด**

 **จำกูจะทำอุบายกล แอบตนฟังความให้จงได้**

 **คิดพลางยืนอยู่แต่ไกล สำรวมใจกำบังกายา**

**ฯ ๖ คำ ฯ**

**๔**

**แล้วเข้าแอบต้นโศกอยู่ คอยฟังคำหมู่ยักษา**

 **เข้าออกบอกกันจำนรรจา ริมท่าสระโบกขรณี**

**ฯ ๑๔ คำ ฯ คุกพาทย์**

 **เมื่อนั้น ฝ่ายนางพิรากวนยักษี**

**๕**

 **ต้องจำลำบากพันทวี กับด้วยอสุรีลูกรัก**

 **อยู่ในเรือนตรุกันดาร แสนทุกข์ทรมานเพียงอกหัก**

 **ไมยราพอสุราพญายักษ์ ใช้ให้ไปตักคงคา**

 **ใส่กระทะจะต้มลูกชาย ให้ตายด้วยพระรามนาถา**

 **ก็กระเดียดกระออมเดินมา ออกจากทวาราธานี**

**ฯ ๖ คำ ฯ เพลง**

**๖**

 **ครั้นถึงที่สระบุษบง นั่งลงริมท่าวารีศรี**

 **คิดถึงลูกรักร่วมชีวี ตีทรวงเข้าร่ำโศกา**

 **โอ้ว่าไวยวิกของแม่เอ๋ย ทรามเชยผู้ยอดเสน่หา**

 **เสียแรงบำรุงเลี้ยงมา จนชันษาจำเริญวัย**

 **ควรฤๅไมยราพขุนมาร คิดกานพาลผิดก็เป็นได้**

 **โทษกรณ์ไม่มีเท่ายองใย ใส่ไคล้จะล้างชีวัน**

 **อนิจจาสงสารตัวเจ้า รุ่งเช้าก็จะม้วยอาสัญ**

 **กับองค์พระรามด้วยกัน ใครจะช่วยได้นั้นก็ไม่มี**

 **สุดที่แม่แล้วนะแก้วตา ซึ่งจะพ้นอาญายักษี**

 **แม้นเจ้าสิ้นชีพชีวี แม่นี้ไม่อยู่จะสู้ตาย**

 **ก้มหน้าไปตามทรามสวาท ให้ประจักษ์โลกธาตุทั้งหลาย**

 **ถึงอยู่ไปจะทรมานกาย จะฟูมฟายชลเนตรทุกเวลา**

 **พรุ่งนี้ก็จะจากอกไป ที่ไหนแม่จะได้เห็นหน้า**

 **ร่ำพลางแสนโศกโศกา ดั่งว่าจะสิ้นชีวัน**

**ฯ ๑๔ คำ ฯ โอด**

**๗**

 **บัดนั้น ฝ่ายลูกพระพายรังสรรค์**

 **เห็นนางโศกาจาบัลย์ รำพันออกนามพระรามา**

 **ว่ารุ่งเช้าชีวิตจะวายปราน กับไวยวิกขุนมารยักษา**

 **จึ่งคลายพระเวทกำบังตา เดินเข้าไปหาทันใด**

**ฯ ๔ คำ ฯ**

**๘**

**นั่งลงแล้วกล่าววาที ยายอย่าโศกีละห้อยไห้**

 **เราเป็นทหารพระภูวไนย ผู้ใดไม่รอต่อกร**

 **ชื่อว่าหนุมานชาญณรงค์ มาตามพระองค์ทรงศร**

 **ด้วยอ้ายไมยราพฤทธิรอน มันพาภูธรลงมา**

 **ไม่รู้ว่าอยู่ตำบลใด จนใจที่จะเสาะแสวงหา**

 **จงพาเราไปในพารา จะฆ่ามันให้ม้วยชีวี**

 **จะช่วยไวยวิกให้พ้นตาย ตัวยายก็จะสุขเกษมศรี**

 **เป็นเจ้าแก่หมู่อสุรี ในที่นคราบาดาล**

**ฯ ๘ คำ ฯ**

**๙**

 **เมื่อนั้น พิรากวนผู้ยอดสงสาร**

 **ได้ฟังคำแหงหนุมาน นงคราญค่อยคลายจาบัลย์**

 **มีความชื่นชมโสมนัส ดั่งได้สมบัติในสวรรค์**

 **จึ่งว่าไมยราพชาญฉกรรจ์ มันเอาพระองค์ไปไว้**

 **ดงตาลท้ายเมืองอสุรี อยู่ที่ในกรงเหล็กใหญ่**

 **อสุรารักษาทั้งนอกใน ซึ่งจะพาเข้าไปนั้นยากนัก**

 **ด้วยว่ากุมภัณฑ์นายประตู ชั่งดูมิให้เบาหนัก**

 **ถึงจะเหาะข้ามกำแพงยักษ์ ก็จะต้องจักรกรดมรณา**

 **มาตรแม้นจะแปลงเป็นแมลงวัน อย่าสำคัญจะพ้นยักษา**

 **ขุนกระบี่ผู้มีปรีชา ตรึกตราอย่าให้เสียการ**

**ฯ ๑๐ คำ ฯ**

**๑๐**

 **บัดนั้น วายุบุตรผู้ปรีชาหาญ**

 **ฟังพิรากวนนางมาร บอกขานจะแจ้งไม่แคลงใจ**

 **จึ่งว่าเพียงนี้ไม่ยากนัก ตัวข้าพอจักคิดได้**

 **จะแปลงเป็นใยบัวติดสไบ เข้าไปมิให้สงกา**

 **แม้นว่าชั่งหนักจะหักลง จงเอาสำนวนนี้ว่า**

 **คันชั่งแต่ครั้งบุราณมา เก่าแก่คร่ำคร่าช้านาน**

 **ข้ามิได้พาผู้ใด มาในพาราราชฐาน**

 **จงดูเอาเถิดนะขุนมาร อย่าแสร้งมาพาลพาที**

**ฯ ๘ คำ ฯ เจรจา**

**ที่มา กรมวิชาการ กระทรวงศึกษาธิการ ,หนังสือเรียนรายวิชาพื้นฐาน ภาษาไทย ชุดภาษาเพื่อชีวิต วรรณคดีลำนำ ชั้นประถมศึกษาปีที่ ๖ กรุงเทพฯ: องค์การค้าคุรุสภา, ๒๕๕๘,หน้า ๑๒๔-๑๒๗**

คำถามที่ ๑ ๒ คะแนน

 บุคคลในข้อใดเป็นพ่อผู้ให้กำเนิดมัจฉานุ

 ก. ไมยราพ ข. หนุมาน

 ค. พระราม ง. ไวยวิก

|  |  |
| --- | --- |
| ข้อ | คำตอบ |
| ข | หนุมาน |

คำถามที่ ๒ ๒ คะแนน

 คำในข้อใดต่อไปนี้**ไม่ได้**หมายถึงดอกบัว

 ก. บุษบง ข. ปทุมา

 ค. บุษบา ง. โบกขรณี

|  |  |
| --- | --- |
| ข้อ | คำตอบ |
| ค | บุษบา |

คำถามที่ ๓ ๒ คะแนน

 เรื่องรามเกียรติ์ตอนศึกไมยราพ มัจฉานุเป็นแบบอย่างที่เด่นชัดที่สุดเรื่องใดที่นักเรียนควรปฏิบัติตาม

 ก. ความเก่งกล้า ข. ความกตัญญู

 ค. ความอดทน ง. ความเฉลียวฉลาด

|  |  |
| --- | --- |
| ข้อ | คำตอบ |
| ข | ความกตัญญู |

คำถามที่ ๔ ๒ คะแนน

 พญายักษ์ไมยราพอาศัยอยู่ที่เมืองใด

 ก. เมืองลงกา ข. เมืองบาดาล

 ค. เมืองอโยธยา ง. เมืองขีดขิน

|  |  |
| --- | --- |
| ข้อ | คำตอบ |
| ข | เมืองบาดาล |

คำถามที่ ๕ ๒ คะแนน

 หนุมานแปลงกายเป็นอะไรเพื่อไปเมืองยักษ์ของพญาไมยราพ

 ก. แมลงภู่ ข. แมลงวัน

 ค. ใยบัว ง. ใยแมงมุม

|  |  |
| --- | --- |
| ข้อ | คำตอบ |
| ค | ใยบัว |

คำถามที่ ๖ ๑๐ คะแนน คำนามต่อไปนี้ที่กำหนดให้ในตาราง หมายถึงใครให้นักเรียนเขียนคำตอบเป็นชื่อตัวละครให้สัมพันธ์กับข้อความที่กำหนดให้ในตาราง

|  |  |  |  |
| --- | --- | --- | --- |
| ที่ | คำนาม | ตอนที่ | ชื่อตัวละคร |
| ๑ | บิดา | ๑ | หนุมาน |
| ๒ | ขุนกระบี่ | ๒ | หนุมาน |
| ๓ | พระจักรี | ๓ | พระราม |
| ๔ | พญายักษ์ | ๕ | ไมยราพ |
| ๕ | ยักษี | ๕ | นางพิรากวน |
| ๖ | ขุนมาร | ๖ | ไมยราพ |
| ๗ | ทรามสวาท | ๖ | ไวยวิก |
| ๘ | ลูกพระพาย | ๗ | หนุมาน |
| ๙ | พระภูวไนย | ๘ | พระราม |
| ๑๐ | วายุบุตร | ๑๐ | หนุมาน |

คำถามที่ ๗ ๒๐ คะแนน

 ให้เขียนคำตอบให้สัมพันธ์กับข้อความแต่ละตอนที่กำหนดให้ในตาราง ด้วยตัวบรรจงครึ่งบรรทัด

|  |  |  |  |
| --- | --- | --- | --- |
| ที่ | ตอนที่ | ข้อความ | คำตอบ |
| ๑ | ๑ | คำสามพยางค์มีกี่คำ อะไรบ้าง (๒ คะแนน) | มี ๘ คำ ได้แก่คำว่า มัจฉานุ อัชฌาสัยพระบิดา อสุรี บิตุเรศ มรคากตัญญู ปรีชาชาญ |
| ๒ | ๒ | คำที่สะกดไม่ตรงตามมาตราอยู่ในแม่ใด และมีคำใดบ้าง (๒ คะแนน) | มาตราแม่กด ได้แก่คำว่า บุตร วุฒิบุษบา ฤทธิ์ มัจฉานุแม่กน ได้แก่คำว่า หาญ กุมาร |
| ๓ | ๓ | เสียงสระประสมอยู่ในคำศัพท์ใด และเป็นสระใด (๒ คะแนน) | คำว่า ตรวจ สำรวม สระอัว |
| ๔ | ๔ | จำนวนพยางค์ทั้งหมด (๒คะแนน) | ๒๖ พยางค์ |
| ๕ | ๕ | จำนวนพยางค์ที่มีเสียงสระอะทั้งหมดกี่แห่ง(๒ คะแนน) | มี ๑๓ แห่ง |
| ๖ | ๖ | คำกริยาที่หมายถึงตายมีกี่คำ อะไรบ้าง(๒ คะแนน) | มี ๕ คำ ได้แก่คำว่า ล้างชีวัน ม้วยอาสัญ สิ้นชีพ สิ้นชีวัน |
| ๗ | ๗ | วรรคใดมีเสียงวรรณยุกต์ครบ ๕ เสียง และมีเสียงวรรณยุกต์ใดบ้างให้เรียงเสียงวรรณยุกต์ตามคำในวรรคนั้น (๒ คะแนน) | วรรคที่ ๒ ของบทที่๑ มีเสียงวรรณยุกต์ดังนี้ เอก โท ตรี สามัญ สามัญจัตวา |
| ๘ | ๘ | คำนามที่หมายถึงเมืองมีกี่คำ อะไรบ้าง(๒ คะแนน) | มี ๒ คำ ได้แก่คำว่า พารา นครา |
| ๙ | ๙ | มีคำอักษรนำกี่คำ อะไรบ้าง (๒ คะแนน) | มี ๔ คำ ได้แก่คำว่า อยู่ สวรรค์ เหล็กใหญ่ |
| ๑๐ | ๑๐ | มีคำควบไม่แท้กี่คำ อะไรบ้าง (๒ คะแนน) | มี ๑ คำ ได้แก่คำว่า แสร้ง |

คำถามที่ ๘ ๕ คะแนน

 ให้นักเรียนเขียนอธิบายความหมายของคำว่า “**บุตรบุญธรรม”**ตามความเข้าใจของนักเรียน พร้อมทั้งบอกชื่อตัวละครในเรื่องรามเกียรติ์บุคคลใดเป็นบุตรบุญธรรมของใคร

|  |
| --- |
| บุตรบุญธรรมหมายถึง การนำลูกของคนอื่นมาเลี้ยงเสมือนว่าเป็นลูกของตนเองและจดทะเบียนรับเป็นบุตรของตนมัจฉานุ เป็นบุตรบุญธรรมของไมยราพ |

 คำถามที่ ๙ ๑๐ คะแนน

จากถ้อยความข้างต้น ข้อความต่อไปนี้ เป็นความจริง หรือ ไม่เป็นความจริง

ข้อความ เป็นความจริง จงเขียนเครื่องหมาย X ในช่อง “ใช่”

ข้อความ ไม่เป็นความจริง จงเขียนเครื่องหมาย X ในช่อง “ไม่ใช่”

|  |  |  |  |
| --- | --- | --- | --- |
| ที่ | ข้อความ | ใช่ | ไม่ใช่ |
| ๑ | มัจฉานุมีใบหน้าเป็นลิง และมีหางเป็นปลา | X |  |
| ๒ | หนุมานสามารถหาวเป็นดาวเป็นเดือนได้ | X |  |
| ๓ | ไมยราพจับพระรามกับนางพิรากวนไปไว้กรงเหล็กที่ดงตาล |  | X |
| ๔ | หนุมานเป็นลูกของพระพาย และนางสวาหะ | X |  |
| ๕ | หนุมานแปลงกายเป็นแมลงวันเข้าไปเมืองยักษ์ |  | X |
| ๖ | หนุมานไม่ผ่านด่านชั่งน้ำหนักก่อนเข้าไปเมืองยักษ์ |  | X |
| ๗ | หนุมานสามารถเหาะข้ามกำแพงยักษ์ไปช่วยพระรามได้ |  | X |
| ๘ | ถ้อนความตอนที่ ๖ มีรสวรรณคดีไทยคือศัลปังคพิสัย | X |  |
| ๙ | นางพิรากวนดีใจที่หนุมานให้ทรัพย์สมบัติในสวรรค์แก่นาง |  | X |
| ๑๐ | **ฯ ๘ คำ ฯ** หมายถึงกลอนสุภาพแต่ละวรรคมี ๘ คำ |  | X |

คำถามที่ ๑๐ ๒๐ คะแนน

 ให้นักเรียนบอกอุปนิสัยตัวละคร จำนวน ๒ ลักษณะ ของตัวละครที่กำหนดให้โดยยกพฤติกรรมหรือเรื่องราวในถ้อยความสนับสนุนคำตอบ

|  |
| --- |
| มัจฉานุ |
| อุปนิสัย | พฤติกรรมหรือเรื่องราวในถ้อยความ |
| ๑.กตัญญูต่อผู้มีพระคุณ | ไม่บอกทางไปมืองบาดาลกับหนุมานโดยตรง |
| ๒.กล้าหาญ | รักษาด่านเมืองบาดาล |

|  |
| --- |
| หนุมาน |
| อุปนิสัย | พฤติกรรมหรือเรื่องราวในถ้อยความ |
| ๑.เฉลียวฉลาดรอบคอบ | คิดหาทางไปเมืองบาดาลเพื่อช่วยพระรามและออกอุบายให้นางพิรากวนไปช่วยลูกของนางด้วย |
| ๒. เชี่ยวชาญในการรบ | สามารถผ่านด่านต่างๆของพญายักษ์ไมยราพ |

|  |
| --- |
| ไมยราพ |
| อุปนิสัย | พฤติกรรมหรือเรื่องราวในถ้อยความ |
| ๑. เป็นคนพาล โหดร้าย | ใส่ความไวยวิกและจับไปฆ่าพร้อมพระราม |
| ๒. มีจิตใจเมตตา | นำมัจฉานุมาเลี้ยงถึงแม้จะไม่ใช่ลูกตนเอง |

|  |
| --- |
| นางพิรากวน |
| อุปนิสัย | พฤติกรรมหรือเรื่องราวในถ้อยความ |
| ๑.รักลูกมาก | ถ้าลูกตายนางจะตายตามลูก |
| ๒.ไม่จงรักภักดีกับพญายักษ์ไมยราพ | บอกสถานที่อยู่ของพระรามให้หนุมานทราบ |

คำถามที่ ๑๑ ๑๐ คะแนน

 ให้นักเรียนเขียนถอดคำประพันธ์จากถ้อยความที่ ๑๐ ให้เป็นร้อยแก้วที่มีใจความสละสลวย และบอกข้อคิดที่ได้จากถ้อยความนี้จำนวน ๒ ข้อ

|  |
| --- |
| ถอดคำประพันธ์ พิจารณาจากคำตอบของนักเรียน |
| ข้อคิด๑. เราจะทำอะไรต้องคิดให้รอบคอบและวางแผนให้ดี๒. เราจะต้องใช้สติปัญญาของเราคิดแก้ปัญหาต่างๆให้ผ่านไปได้ |

คำถามที่ ๑๒ ๕ คะแนน

 ให้นักเรียนบอกข้อคิดที่ได้จากถ้อยความที่๑ , ๒ และจะนำข้อคิดไปใช้ในชีวิตประจำวันอย่างไรให้เขียนคำตอบตามหัวข้อที่กำหนดให้ในตาราง

|  |  |
| --- | --- |
| ข้อคิด | การนำข้อคิดไปใช้ในชีวิตประจำวันอย่างไร |
| ๑.เราควรมีความกตัญญูต่อผู้มีพระคุณ | เราต้องตอบแทนบุญคุณพ่อแม่เลี้ยงดูแลท่านยามแก่ชรา  |
| ๒.เราควรใช้สติปัญญาของเราคิดไตร่ตรองให้ดี | เราควรเรียนหนังสือ หรือทำงานที่ได้รับมอบหมายให้เต็มความสามารถตามสติปัญญาของเรา |

คำถามที่ ๑๓ ๕ คะแนน

 ให้นักเรียนหาคำพ้องความหมายจากถ้อยความที่ ๑-๑๐ ที่หมายถึง**ยักษ์** ตามแผนภาพความคิดที่กำหนดให้ และถ้ามียักษ์ในโลกของเรานักเรียนคิดว่าจะเกิดอะไรขึ้น

**ยักษา**

**อสุรี**

**อสุร**

**กุมภัณฑ์**

**ยักษี**

**ยักษ์**

ถ้ามี**ยักษ์**ในโลกของเรานักเรียนคิดว่าจะเกิดอะไรขึ้น

พิจารณาจากคำตอบของนักเรียน

คำถามที่ ๑๔. ๕ คะแนน

จากถ้อยความที่ ๑ นักเรียนเห็นด้วยกับการกระทำของมัจฉานุหรือไม่ ทำไมจึงคิดเช่นนั้นพร้อมให้เหตุผลประกอบคำอธิบาย

 ๑. ให้นักเรียนเลือกทำเครื่องหมาย วงกลมล้อมรอบ ข้อความข้างล่างนี้ เพียง ๑ ข้อความ

 เหมาะสม ไม่เหมาะสม ทั้งเหมาะสมและไม่เหมาะสม

 ๒. ให้นักเรียนเขียนอธิบายเหตุผลด้วยตัวบรรจงครึ่งบรรทัดจำนวน ๒ ข้อที่สอดคล้องกับความคิดการเลือกในข้อ ๑

|  |  |
| --- | --- |
| ความคิดเห็นคล้อยตาม  | ความคิดเห็นโต้แย้ง |
| พิจารณาจากคำตอบของนักเรียน | พิจารณาจากคำตอบของนักเรียน |

หมายเหตุ ข้อ ๑๐-๑๒ ถ้านักเรียนตอบไม่ตรงตามเฉลยให้คุณครูพิจารณาคำตอบของนักเรียนถ้าสอดคล้องกับถ้อยความก็ให้คะแนนได้นะครับเพราะเป็นข้อสอบลายเปิด